text: [{"text_idx": "#000002", "text": "Labaw pang naghakop og bahandi ang mga multi-bilyunaryong Pilipino taliwala sa pag-antus sa katawhan ug nagkahiktin nga ekonomiya. Niadtong Agosto 10, gimantala sa Forbes magazine ang listahan sa mga Pilipinong \u201cdollar billionaire\u201d (bilyunaryo sa kwartang dolyar) alang sa tuig 2023. Sa maong listahan, midaku og \u20b1493 bilyon ang giusang bahandi sa 50 ka labing adunahang Pilipino gikan \u20b13.9 trilyon ngadto sa \u20b14.44 trilyon."}, {"text_idx": "#000003", "text": "Nag-una sa listahan ang managsuong Sy, sunod si Manny Villar, Enrique Razon, Ramon Ang, ug Tony Tan Caktiong ug iyang pamilya. Kini nga mga burgesya ug burukrata-kapitalista ang adunay pinakadagkung kumpanya sa Pilipinas nga naga-empleyo sa liboan ka mamumuo, nga kadaghanan mga kontraktwal."}, {"text_idx": "#000004", "text": "Tulo kanila ang nagakontrol sa dagkung tradisyunal nga partido nga naglangkub sa mayorya sa Senado ug Ubos nga Kapunungan sa Kongreso. Kontrolado ni Villar ang Nacionalista Party, nga adunay nakalingkod nga upat ka senador ug 38 ka kongresista. Nakalingkod sa senado ang asawa mismo ni Villar nga si Cynthia Villar ug ilang anak nga si Mark Villar, samtang kongresista ang usa pa nilang anak nga si Camille Villar. Ginapangulohan usab ni Razon ang National Unity Party nga adunay 39 ka kongresista, samtang adunay lima ka senador ug 33 ka kongresista ang Nationalist People\u2019s Coalition, nga gitukod kanhi ni Eduardo Cojuangco Jr, ang namatay na nga amo ni Ramon Ang."}, {"text_idx": "#000008", "text": "Misigpit ang lokal nga ekonomiya sulod sa tulo ka magkasunod nga kwarto. Matud sa Philippine Statistics Authority, mihinay ang paglambo sa gross domestic product (GDP) sa nasud niadtong Abril-Hunyo og 4.3%, mas ubos sa 6.4% sa milabayng kwarto ug 7.1% sa ulahing kwarto sa 2022."}, {"text_idx": "#000009", "text": "Nahagba ang tanang mayor nga sektor, ilabina ang mga produktibong sektor sa agrikultura ug pagmanupaktura. Bugtong turismo ug pipila ka negosyo ang nagrehistro og paglambo sa ikaduhang kwarto. Wala nahitabo sa Pilipinas ang giilang \u201crevenge spending\u201d (o dinagkung paggasto human sa pandemya) ug mihagba pa hinuon ang household consumption (paggasta sa mga pamilya) gikan 8.5% sa unang kwarto ngadto 5.5% sa ikaduhang kwarto. Kini bunga sa implasyon, ug kawalay lakang sa rehimeng Marcos nga dugangan ang suhulan ug sweldo sa minilyong mamumuo ug empleyado, kainutilan nga magmugna og disenteng mga trabaho ug sakwaton ang nahagba nga ekonomiya."}]